Procurorul șef al DNA, Laura Codruța Kovesi, a spus într-un interviu pentru Ziare.com că l-a întânit pe Sebastian Ghiță doar la evenimente oficiale și că nu are motive să își dea demisia de la șefia Direcției Naționale Anticorupție. „Nu am participat la evenimente private cu Sebastian Ghiţă, nu am vorbit niciodată la telefon cu Sebastian Ghiţă, nu i-am dat mailuri şi nu am participat decât la evenimente organizate de şefi de instituţii sau de instituţii publice, la care eu nu pot cenzura lista de invitaţi, evenimente la care au fost prezente şi alte persoane”, a spus Kovesi, care a adăugat că nu a folosit niciodată o adresă de email precum cucuveauamov, așa cum a susținut Ghiță.



Aceasta a mai declarat că nu exclude ca să apară în spațiul public poze editate sau trucate cu ea. „Nu am fost în vacanţe cu Sebastian Ghiţă, nu am petrecut timp liber cu Sebastian Ghiţă. Poze trucate sau editate, filme trucate sau editate pot apărea oricând aşa cum au apărut şi până acum. Sunt deja imagini în spaţiul public în care este aplicată fotografia mea peste o imagine dintr-o vie sau o cramă”, a afirmat Kovesi.

În legătură cu dispariția lui Sebastian Ghiță, procurorul șef al DNA a precizat că acesta a dispărut de sub supravegherea Poliției Române. „De Poliţia Română trebuie găsit. Demersuri care au ţinut de instituţia noastră am făcut, pentru că am cerut arestarea preventivă şi emiterea unui mandat de arestare european. Sigur că în paralel facem şi anumite demersuri, verificăm informaţii privind locul unde se poate ascunde”.

Șefa DNA a făcut mai multe sesizări la CNA și CSM după ce postul de televiziune România TV a difuzat mai multe înregistrări cuSebastian Ghiță. Într-una dintre ele, Ghiță susține că fostul președinte Traian Băsescu are înregistrări în care Kovesi avea discuții în care aranja dosare cu Florian Coldea și Camelia Bogdan. „Eu nu am avut discuţii despre aranjarea dosarelor, pentru că nu am făcut aşa ceva. O asemenea discuţie cu mine nu poate să existe, pentru că nu am avut niciodată discuţii despre aranjarea dosarelor. Nu am participat niciodată la discuţii cu ofiţeri ai serviciilor de informaţii, cu judecători sau cu altcineva despre aranjarea unor dosare. Dacă domnul Băsescu a înregistrat discuţiile pe care le-am avut, nu e problema mea. Am avut întâlniri instituţionale în care am discutat chestiuni instituţionale.(...) Orice persoana care, în virtutea atribuţiilor de serviciu, ia la cunostinţă despre săvârşirea unei fapte penale, despre comiterea unei abateri disciplinare, despre aranjarea unor dosare avea obligaţia să sesizeze organele judiciare. Cum vii după 3-4 ani să spui că ştii că se aranjau dosare, că se încalcă legea de către un procuror din DNA sau de un judecator sau un ofiţer?”, a replicat Kovesi.

În opinia ei, aceste atacuri au rolul de a destabiliza sistemul judiciar din România. „DNA a atins persoane foarte importante, cu averi impresionante. Faceţi un calcul ce avere au inculpaţii cercetaţi de DNA în ultimii ani. În ultimii trei ani, măsurile asiguratorii puse de DNA sunt de peste 1,5 miliarde de euro. Ce averi au unele persoane cercetate de DNA? S-au dat sute de mii de euro, chiar şi un milion, pentru campanii anti-DNA, de hărţuire, de intimidare, de denigrare”, a susținut șefa DNA.

Crede că nu are motive să își dea demisia de la conducerea Direcției Naționale Anticorupție. „De ce să demisionez, pentru că am deranjat nişte inculpaţi? Că ne-am făcut treaba? Nu am de ce să demisionez. Mi-am făcut şi voi continua să-mi fac treaba”.